前人載酒光風霽月□醉中
作者：陳著
朝代：宋

paragraphs: 春漸老，年已耄，一時自適非不要。
花香妙，柳腰裊，老懷未怯輸年少。
東風吹吹杖履便，燕嬌鶑姹不我嫌。
南鄰載酒西鄰會，鴨肝豬肚供肥甘。
回頭看浮世，晨炊晚不繼。
我非世外人，乃爲醉飽計。
樂極愧生難爲辭，禮謹意厚辭則非。
何妨真率存古道，杯茶盞酒會亦奇。
雨韭夜，菜羹社，前有杜老後司馬。
金谷樓臺灰塵飛，兩家淡薄千年話。